<classify> TIMU ya soka ya Taifa, Taifa Stars ilitarajiwa kuondoka jana saa 5 usiku kuelekea Cape Verde kwa ndege nyingine ya kukodi ya Embraier 190 badala ya ile ya awali ya serikali ya Dreamliner 787 kama ilivyotaangazwa awali.Akizungunza na waandishi wa habari jana Dar es Salaam Waziri wa Habari, Utamaduni, Sanaa na Michezo Dk. Harrison Mwakyembe alisema Stars imeshindwa kwenda Cape Verde na Dreamliner kutokana na uwanja mdogo wa Praia.Mwakyembe alisema, wamethibitishiwa uwanja wa ndege wa Praia Cape Verde ni mdogo wemye km. 2.1 hivyo, wangehitajika kutua kisiwa kilicho jirani kisha waanze safari nyingine ya ndege ndogo kwa dakika 40 kufika kwa wenyeji wao.Alisema ndege ya Dreamliner inahitaji uwanja mkubwa wa kutua kuanzia km. 3 na hivyo wakaona ili kuepukana na usumbufu huo watafute ndege ndogo yenye uwezo wa kubeba watu 120 itakayotua moja kwa moja mjini Praia na kuiwezesha timu kufika kwa wakati kufanya maandalizi ya mechi itakayochezwa keshokutwa.Tuliona taarifa zimesambaa mtandaoni kuwa ndege yetu haitaweza kutua Praia kwasababu ya udogo wa kiwanja,tukawasiliana na wenzetu walioko kule wakathibitisha kuwa ni kweli, ikabidi tuanze harakati za kutafuta nyingine haraka yenye usajili wa hapa nchini na Dreamliner tumeiweka kiporo tunaamini bado kuna safari nyingi mbele, alisema.Kuhusu idadi ya watu waliojitokeza kusafiri na timu, alisema mwitikio ni mkubwa ambapo walifanya uchambuzi na kupata watu 90 na wengine karibu 100 wameachwa baada ya kushindwa kuleta nyaraka muhimu kama hati za kusafiria na wengine wakiwa wamefanya makosa katika ulipaji wa fedha benki. Kwa upande Kocha Mkuu wa Stars, Emmanuel Amunike alisema kikosi chake kimejipanga vizuri na lengo lao ni kuhakikisha wanacheza kwa nidhamu kubwa na kutafuta matokeo mazuri.Alisema anaifahamu Cape Verde ni wazuri kimbinu lakini hata wao ni wazuri pia, anafurahi kuona wachezaji wana mawasiliano mazuri na ana uhakika watafanya vizuri na kuleta tabasamu kwenye nyuso za Watanzania .Tunaenda kufanya vizuri, jambo la muhimu ni kuwa wanyenyekevu na kuzingatia nidhamu ya mchezo, naamini tutafanya vizuri na kufikia lengo, alisema. Nahodha msaidizi Himid Mao aliishukuru serikali kwa kuwaunga mkono, Shirikisho la soka Tanzania TFF na watanzania wote kwa kuwachangia akiahidi kuwa watapambana kuhakikisha wanaleta furaha.Rais wa TFF Wallace Karia alisema: tumefanya sehemu yetu na tumefanikiwa kutokana na msukumo wa serikali, tunawashukuru wote waliofanikisha safari hiyo, hii ni zamu yetu, tunamuomba Mungu atuangalie, sababu na uwezo tunao.  <topic>: kitaifa 